**Uumasunit pisut inuussutissat Kalaallit Nunaanniit aninneqartussatut aalajangikkat toqunartuisa sinnikuisa annerpaaffissaannut killigititat pillugit Kalaallit Nunaannut ilitsersuut nr. xx, xx 2024-meersoq**

**Imarisat**

Aallaqqaasiut [3](#_Toc168652318)

[Atuuffia 3](#_Toc168652319)

Nassuiaatit [4](#_Toc168652320)

Toqunartut sinnikuisa annerpaaffissaannut killigititat [4](#_Toc168652321)

# Aallaqqaasiut

Ilitsersuutip uuma *Kalaallit Nunaanniit annissassatut aalajangikkat uumasunit pisut inuussutissat toqunartuisa sinnikuisa annerpaaffissaannut killigititat pillugit Kalaallit Nunaannut nalunaarummi* aalajangersakkat ilalerpai aammalu nassuiarlugit*.* Nalunaarutip savanit, nersutinit aamma nujuartanit (tuttut aamma umimmaat) nukinni toqunartut sinnikuisa annerpaaffissaannut killigititat aalajangersarpai, taakkua Kalaallit Nunaanniit anninneqartussatut aalajangigaappata.

Aallaaviusumik toqunartut sinnikui, naasupiluit akiornissaannut, inerittut uumasuaqqanit ajoqutaasunit aamma svampet saassussinerinit illersornissaannut, imaluunniit naasut inerikkiartornerisa sunnernissaannut atorneqartarput. Taamaattoq inuussutissani toqunartut sinnikuisa pinngorfii amerlanerusinnaapput. Akuutissat ilaat, assersuutigalugu kviksølvi, siornatigut toqunartutut atorneqartarsimavoq, kisianni aamma avatangiisini nalinginnaasutut nassaassaalluni. Sumiiffinniit, nunaateqarnermi toqunartut atorneqarfiininngaanniit, nerukkaatissanik eqqussuinermi, aamma nerukkaatissani toqunartut sinnikoqarsinnaapput, kingornatigut uumasunit nerineqartunik.

Toqunartut sinnikuisa annerpaaffissaannut killigititat aalajangersarneqarneranni toqunartut sinnikuisa annerpaaffissaannut killigititat pillugit Den Europæiske Unionip (EU) aalajangersagaa aallaavigineqarpoq[[1]](#footnote-2). Aalajangersagaq taanna malillugu, akuutissaq toqunartutut inissinneqarsimappat, pisumi aalajangersimasumi toqunartutut atorneqarsimasinnaanera imaluunniit avatangiisini nalinginnaasumik piunera apeqqutaatinnagu, aalajangersakkami annerpaaffissatut killigititat akuutissamut pineqartumut atuutissapput. Inuussutissat, Kalaallit Nunaanniit annissassatut aalajangikkat, taamaaqataanik toqunartut sinnikuisa annerpaaffissaannut killigititat nalunaarummi allattorneqarsimasut malissavaat, apeqqutaatinnagu toqunartunik, nerukkaatissanik eqqussanik, tunuliaqutaasutut mingutsitsinermik imaluunniit avatangiisinik atuinerminngaanniit toqqaannatumik toqunartut sinnikui pinngorfeqarnersut.

Nersutinut, savanut aamma nujuartanut (tuttut aamma umimmaat) annerpaaffissatut killigititanut aallaaviupput aalajangersakkamut qulaani taaneqartumut ilanngussaq I-mi nioqqutissat immikkoortitat 1012010 ”Nersutinit nukiit", 1013010 ”Savanit nukiit” aamma 1070000 ”Nunami uumasut qimerlullit nujuartat".

# Atuuffia

|  |
| --- |
| **§ 1.** Nalunaarutip aalajangersaaffigai savanit, nersutinit aamma nujuartanit, inuussutissatut Kalaallit Nunaanniit aninneqartussatut aalajangikkani, toqunartut sinnikuisa annerpaaffissaannut killigititat.*Imm. 2.* Nalunaarut atuutinngilaq savanit, nersutinit aamma nujuartanit nukinnut, taamaallaat inuussutissatut Kalaallit Nunaanni niuerutigineqartussanut. |

Malittarisassat savat, nersutit aamma nujuartat (tuttut aamma umimmaat) nukiini toqunartut sinnikuinut atuutissapput, inuussutissatut, anninneqarnissaat siunertaralugu pilerisaarutigineqartunut.

Taamaattumik nalunaarut atuutissanngilaq suliffeqarfinnut, inuussutissanik taamaallaat Kalaallit Nunaanni niuerutigineqartussatut aalajangikkanik pilerisaaruteqartunut.

Kalaallit Nunaanniit inuussutissanik annissuinermut aamma *niueqatigiinneq aamma inuussutissanik avammut niuerneq aamma inuussutissat pillugit attaveqarnermut atortussat pillugit Kalaallit Nunaannut nalunaarut* atuuppoq. Tassani nalunaarummi ilaatigut allassimavoq, suliffeqarfik inuussutissalerisoq inuussutissanik, inuussutissanut inatsimmi piumasaqaatinik attuumassuteqartunik malinninngitsunik, avammut niueruteqarsinnaasoq, suliffeqarfiup uppernarsarsinnaappagu, inuussutissaq nunami tigusiffiusussami malittarisassat atuuttut naapertorlugit avammut niuerutigineqartoq imaluunniit nunami tigusiffiusussami oqartussaqarfiup piginnaatitaasup paatsuugassaanngitsumik akuersissuteqarneratigut avammut niuerutigineqartoq. Tamatumani aamma atuuppoq, nuna tigusiffiusoq ilisimatinneqassasoq inuussutissap pineqartup malittarisassanik atuuttunik malinninnginnerinut peqqutaasut aamma pissutsit atuuttut pillugit.

# Nassuiaatit

|  |
| --- |
| **§ 2.** Nalunaarummi uani paasineqassapput:1. Savat: Kukiffallit kinguaariinnut *Ovis* *aries*-inut ilaasut kiisalu taakkua akusaaneraninngaanneersut.
2. Nersutit: Kukiffallit kinguaariinnut *Bison, Bos*-inut ilaasut (tassunga ilagitillugit ataani kinguaariit *Bos, Bibos*, *Novibos* aamma *Poephagus*) aamma *Bubalus-*inut ilaasut(tassunga ilagitillugit ataani kinguaariit *Anoa*) kiisalu taakkua akusaaneraninngaanneersut.
3. Annerpaaffissatut killigititaq: Savat, nersutit aamma nujuartat nukiini imaluunniit nukiisa iluini toqunartut sinikkuisa eqiterunnerat qaffasinnerpaaq inerteqqutaanngitsoq, nunalerineq pitsaasoq tunngavigalu aamma atuineq, atuisut mianerisariallit illersorneqarnerat tunngavigalu naammattumik appasissusilik, tunngavigalu aalajangersarneqartoq.
4. Pilerisaarineq: Tuniniaanissaq siunertaralugu inuussutissaateqarneq aamma nerukkaatissaateqarneq, tassunga ilagitillugit tuniniagassanngortitsineq imaluunniit nuussineq alla, akiliinertalik imaluunniit akiliinertaqanngitsoq, tassunga ilagitillugit niuerneq taanna immini aamma siammarterineq aamma nuussineq taanna immini, allatut pisoq.
5. Nukik: Neqi imaluunniit orsuujaaneq, qillarissarneqarsinnaasoq.
6. Toqunartut sinnikui: Sinnikut, tassunga ilagitillugit akuutissat uumassusillit, metabolittit aamma/imaluunniit akuutissanit uumassusilinnit nioqqutissiat arrorsaatit imaluunniit qisuariartitsissutit, naasunik illersuutini maanna imaluunniit siusinnerusukkut atorneqartut, savat, nersutit aamma nujuartut nukiisa iluini imaluunniit nukiini pinngortartut, tassunga ilagitillugit pingaarnertut taakkua, pinngorneri naasunut illersuutinik, uumasunut nakorsaatinik aamma biocidinik atuinermik pissuteqarsinnaasut.
7. Nujuartat: Tuttut Rensdyr (kukiffallit *Rangifer tarandus*-inut ilaasut) aamma umimmaat (kukiffallit *Ovibos moschatus*-inut ilaasut), inunnit uumasuutigineqanngitsut.

  |

# Toqunartut sinnikuisa annerpaaffissaannut killigititat

|  |
| --- |
| **§ 3.** Savanit, nersutinit aamma nujuartanit nukiit taamaallaat pilerisaarutigineqarsinnaapput, nukiup toqunartut sinnikuisa annerpaaffissaannut killigititat, ilanngussaq 1-imi allassimasut, eqqortikkunigit.*Imm. 2.* Ilanngussaq 1-imi annerpaaffissatut killigititat assinganik atuupput inuussutissanut sananeqarsimasunut aamma katitigaasunut, sananerup imaluunniit akoorinerup malitsigisaanik toqunartut sinnikuisa eqiterunnerini allannguutit manerineqarmata.*Imm. 3.* Savanit, nersutinit aamma nujuartanit nukiit, imm. 1-imut aamma 2-mut naapertuutinngitsut sananeqaqqusaanngillat imaluunniit imerpallassaanermut atatillugu savanit, nersutinit aamma nujuartanit nukinnik allanik akuneqaqqusaanngillat, imaluunniit nioqqutissianik allanik akuneqaqqusaanngillat. |

Toqunartut tamarmik aarlerinaatitigut nalilersorneqarsimasuupput. Tamanna assinganik atuuppoq sinnikunut, eqqortumik toqunartup atorneqareerneratigut inuussutissani nassaassaasunut. Tamanna imatut isumaqarpoq, killigititat malinneqarpata, annertussutsit inuussutissani nassaassaasut nalilersorneqassasut, peqqissutsikkut aarlerinaateqartitsinngitsutut. Tamanna akuutissat assigiinngitsut pillugit ilisimasat pigineqartut aallavigalugit nalilersorneqartarpoq. Annerpaaffissatut killigititat naleqqussarneqartarput, ilisimasaq nutaaq isumaqartitsippat tamanna attuumassuteqartuusoq.

Taamaattumik savanit, nersutinit aamma nujuartanit (tuttut aamma umimmaat) nukiit taamaallaat pilerisaarutigineqarsinnaapput, taakkua toqunartut sinnikuisa annerpaaffissaannut killigititat allassimasut eqquutsippatikkit.

Inuussutissaliani aamma inuussutissani katitikkani toqunartut sinnikuisa annertussusaannik nalilersuinermi mianerineqassapput sananerup imaluunniit akoorinerup kingunerisaanik toqunartut eqiterunnerini allannguutit. Inuussutissaliani aamma inuussutissani katitikkani imarisaasut suusinnaaneri pillugit nalilersuinermut sananermut faktorimik atuisoqassaaq.

**Assersuut:** Neqinik panertitsinermi neqimi panertumi toqunartut eqiterunneri qaffassimasarput. Nioqqutissani panertuni (sanaani) toqunartut sinnikui akuerisaasut naatsorsorneqarnissaannut, sananermut faktori atorneqassaaq, neqimi suliarineqarsimanngitsumi annerpaaffissatut killigititamik naleqqussaasoq neqimut panertumut annerpaaffissatut killigititamut.

Sananermut faktorip naatsorsornera (Pf):

Neqimi panertumi annerpaaffissatut killigititap naatsorsornera:

 *MRL (neqi panertoq) = MRL x Pf*

Nioqqutissianut, toqunartut sinnikuisa annerpaaffissaannut killigititamik qaangiisunut, atuuppoq, taakkua nioqqutissiat allanut nioqqutissianut akuliunneqannginnissaat, taamaaliornikkullu kimikillisitsilluni. Aammattaaq nioqqutissialiorneq inerteqqutaavoq, annerpaaffissatut killigititanik qaangiisumik.

1. Naasuneersuni aamma inuussutissani uumasunit pisuni aamma nerukkaatissani toqunartut sinnikuisa annerpaaffissaannut killigititat pillugit Europa-Parlamentetip aamma Rådetip aalajangersagaa (EF) nr. 396/2005, 23. februar 2005-imeersoq [↑](#footnote-ref-2)